32000R2706
L 311/35
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2706/2000 НА КОМИСИЯТА
от 11 декември 2000 година
за изменение на Регламент (ЕО) № 1455/1999 относно определяне на стандартите за търговия със сладки пиперки
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2200/96 на Съвета от 28 октомври 1996 г. относно общата организация на пазара на плодове и зеленчуци (1), последно изменен с Регламент (ЕО) № 1257/1999 (2), и по-специално член 2, параграф 2 от него;
като има предвид, че:
(1)
Регламент (ЕО) № 455/1999 на Комисията (3) определя стандартите за търговия със сладки пиперки.
(2)
На практика не е възможно да се установи разлика между видовете сладки пиперки. Поради това следва да се отбележи, че всички сладки пиперки са културни сортове на вида Capsicum annuum L. var. annuum и следва да се отмени дерогацията по отношение на минималния размер за Capsicum annuum L. var. longum, наричан също „peperoncini“.
(3)
Търговията със сладки пиперки с удължена форма (заострени) с малък размер се развива. Следователно следва да се предвиди намаляване на минималния размер, приложим за този тип пиперки.
(4)
В случай че пиперките са представени като смес от цветове, не се изисква еднородност на произхода. Следователно е необходимо да се предвиди, където е приложимо, идентифицирането на различните страни на произход.
(5)
През последните години се развива търговията с миниатюрни пиперки. Следователно следва да се предвидят специфични разпоредби за определяне на размера на тези продукти, чийто размер е по-малък от минималния размер, както и съответните разпоредби за етикетиране и търговски вид.
(6)
Мерките, предвидени в настоящия регламент, са в съответствие със становището на Управителния комитет по пресни плодове и зеленчуци,
ПРИЕ НАСТОЯЩИЯТ РЕГЛАМЕНТ:
Член 1
Приложението към Регламент (ЕО) № 1455/1999 се изменя, както следва:
1.
В дял I (Определение на продукта), параграф 1 се заменя със следното:
„Настоящите стандарти се прилагат за сладките пиперки от вида Capsicum annuum L. var. Annuum (културни сортове), предназначени за доставка в прясно състояние на потребителите, с изключение на сладките пиперки, предназначени за промишлена преработка.“
2.
В раздел III (Разпоредби относно размера), параграф 3 първо тире се заменя със следното:
„-
20 mm за сладки пиперки с удължена форма (заострени),“
3.
В дял III (Разпоредби относно размера) параграф 5 се заменя със следното, включително бележката под линия:
„Изискванията относно размера не се прилагат за миниатюрните продукти (4).
4.
В дял V (Разпоредби относно търговския вид), буква А (Еднородност) след параграф 4 се добавя следният параграф:
„Миниатюрните сладки пиперки трябва да бъдат достатъчно еднородни по размер. Те могат да бъдат смесени с други миниатюрни продукти от различен вид и произход.“
5.
В дял VI (Разпоредби относно маркировката), буква Б (Вид на продукта) трето тире се заличава.
6.
В дял VI (Разпоредби относно маркировката), буква В (Произход на продукта) първото тире се заменя със следното:
„-
Страна на произход или при необходимост страни на произход, и евентуално област на производство или национално, регионално или местно наименование.“
7.
В дял VI (Разпоредби относно маркировката), буква Г (Търговски характеристики) след второто тире се вмъква следното тире:
„-
Мини сладки пиперки, пиперки „бейби“ или всякакво друго подходящо наименование за миниатюрни продукти. В случай че в една и съща опаковка са смесени няколко вида миниатюрни продукти, трябва да бъдат посочени всички продукти и съответният им произход.“
Член 2
Настоящият регламент влиза в сила на седмия ден след публикуването му в Официален вестник на Европейските общности.
Той се прилага от първия ден на третия месец след месеца на влизането му в сила.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 11 декември 2000 година.